[pic] | EUROOPAN YHTEISÖJEN KOMISSIO |

Bryssel 30.11.2005

SEK(2005) 1546 lopullinen

Ehdotus

SISÄINEN SOPIMUS

AKT–EY-kumppanuussopimusta muuttavan, sopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien sisäisen sopimuksen muuttamisesta

(komission esittämä)

PERUSTELUT

AKT–EY-kumppanuussopimuksen tarkistuksesta käydyt neuvottelut saatettiin päätökseen ministerikokouksessa 23. helmikuuta 2005. Tarkistettu sopimus allekirjoitettiin 25. kesäkuuta 2005 AKT–EY-ministerineuvoston kokouksessa Luxemburgissa. Tarkistetun sopimuksen voimaantulon huomioon ottaen ja sen 95 artiklan 3 kohdan mukaisesti AKT–EY-ministerineuvosto teki päätöksen siirtymäajan toimenpiteistä, jotka ovat voimassa allekirjoituksen päivämäärän ja tarkistetun sopimuksen voimaantulon välisen ajanjakson.

Nämä toimenpiteet mahdollistavat tarkistettujen määräysten valtaosan väliaikaisen soveltamisen, lukuun ottamatta niitä määräyksiä, jotka koskevat sellaisten uusien rahoituslähteiden saamista ja käyttöönottoa, jotka voidaan ottaa käyttöön vasta, kun seuraava monivuotinen rahoituskehys astuu voimaan tarkistetun sopimuksen liitteen I a mukaisesti.

Yhteisö ja jäsenvaltiot toteuttavat tarvittavat toimenpiteet tarkistetun sopimuksen soveltamisen varmistamiseksi.

Neuvostossa kokoontuvat jäsenvaltiot tekevät muutokset voimassa olevaan sisäiseen sopimukseen niiden tarkistetun sopimuksen määräysten huomioimiseksi, joilla on vaikutusta toteutettaviin toimenpiteisiin ja noudatettaviin menettelyihin jäsenvaltioiden toimivaltaan kuuluvilla aloilla.

Sisäiseen sopimukseen tehdyt muutokset tulevat voimaan kansallisten parlamenttien ratifioinnin jälkeen.

Lisäksi komissio katsoo, että sovellettaessa väliaikaisesti suurinta osaa tarkistetun sopimuksen määräyksistä sisäiseen sopimukseen tehtyjä muutoksia tulisi myös soveltaa väliaikaisesti 25. kesäkuuta 2005 alkaen.

Komissio ehdottaa, että jäsenvaltioiden hallitukset päättävät liitteenä olevista sisäiseen sopimukseen tehtävistä muutoksista ja hyväksyvät liitteenä olevan päätöksen sen väliaikaisesta soveltamisesta.

Ehdotus

SISÄINEN SOPIMUS

AKT–EY-kumppanuussopimusta muuttavan, sopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien sisäisen sopimuksen muuttamisesta

NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka

ottavat huomioon Euroopan yhteisön perustamissopimuksen, jäljempänä ’perustamissopimus’,

ottavat huomioon Cotonoussa (Benin) 23 päivänä kesäkuuta 2000 allekirjoitetun AKT–EY-kumppanuussopimuksen, jäljempänä ’AKT–EY-sopimus’,

ottavat huomioon Luxemburgissa 25 päivänä kesäkuuta 2005 allekirjoitetun AKT–EY-sopimusta muuttavan sopimuksen, jäljempänä ’tarkistettu AKT–EY-sopimus’,

ottavat huomioon komission esityksen,

sekä katsovat seuraavaa:

1. Neuvosto valtuutti komission 27 päivänä huhtikuuta 2004 tekemällään päätöksellä aloittamaan neuvottelut AKT-valtioiden kanssa muutosten tekemisestä AKT–EY–sopimukseen. Nämä neuvottelut saatettiin päätökseen Brysselissä 23 päivänä helmikuuta 2005. Tarkistettu AKT–EY-sopimus allekirjoitettiin Luxemburgissa 25 päivänä kesäkuuta 2005.

2. Toteutettavia toimenpiteitä ja noudatettavia menettelyjä koskevaan sisäiseen sopimukseen tehtävistä muutoksista tulisi päättää tarkistetun AKT-EY-sopimuksen täytäntöönpanoa varten.

3. Sisäisellä sopimuksella perustettua menettelyä on muutettava, niin että 96 ja 97 artiklaan tehdyt muutokset otetaan huomioon tarkistetun AKT–EY-sopimuksen mukaisesti. Tätä menettelyä muutetaan myös niin, että joukkotuhoaseiden leviämisen torjumiseksi tehtyä yhteistyötä koskeva uusi 11 b artikla otetaan huomioon. Tämän lausekkeen ensimmäinen kohta on tarkistetun AKT–EY-sopimuksen olennainen osa,

OVAT PÄÄTTÄNEET SEURAAVAA:

Ainoa artikla

Tarkistetun AKT–EY-sopimuksen täytäntöönpanemiseksi toteutettavista toimenpiteistä ja noudatettavista menettelyistä tehtyä, neuvostossa kokoontuneiden jäsenvaltioiden hallitusten edustajien sisäistä sopimusta muutetaan seuraavilla määräyksillä:

A. SISÄISEN SOPIMUKSEN ARTIKLOIDEN TEKSTI

4. Korvataan 3 artikla seuraavasti:

Neuvosto vahvistaa jäsenvaltioiden kannan AKT–EY-sopimuksen 11 b, 96 ja 97 artiklan täytäntöönpanemisesta liitteessä vahvistetun menettelyn mukaisesti, kun kyseinen kanta koskee jäsenvaltioiden toimivaltaan kuuluvia asioita.

Jos suunnitellut toimenpiteet kuuluvat jäsenvaltioiden toimivaltaan, neuvosto voi myös toimia jäsenvaltion aloitteesta.

5. Korvataan 8 artikla seuraavasti:

Tämä sopimus on jokaisen jäsenvaltion hyväksyttävä valtiosääntönsä asettamien vaatimusten mukaisesti. Kunkin jäsenvaltion hallitus ilmoittaa neuvoston pääsihteeristölle muutetun sopimuksen voimaantulon edellyttämien menettelyjen saattamisesta päätökseen.

Tämä muutettu sopimus tulee voimaan samaan aikaan kuin tarkistettu AKT–EY-sopimus, jos ensimmäisen kohdan vaatimukset täyttyvät[1]. Myös sen soveltamisaika on sama.

6. Korvataan 9 artikla seuraavasti:

Tämä sopimus, joka laaditaan yhtenä kappaleena englannin, espanjan, hollannin, italian, kreikan, latvian, liettuan, maltan, puolan, portugalin, ranskan, ruotsin, saksan, slovakin, sloveenin, suomen, tanskan, tšekin, unkarin ja viron kielellä ja jonka kaikki kaksikymmentä tekstiä ovat yhtä todistusvoimaisia, talletetaan neuvoston pääsihteeristön arkistoon, ja pääsihteeristö toimittaa oikeaksi todistetun jäljennöksen siitä kunkin allekirjoittajavaltion hallitukselle.

B SISÄISEN SOPIMUKSEN LIITTEEN TEKSTI

7. Korvataan liite seuraavasti:

LIITE

1. Yhteisö käyttää kaikki poliittisen vuoropuhelun mahdollisuudet AKT-valtion kanssa AKT–EY-sopimuksen 8 artiklan mukaisesti ennen kuin sopimuksen 96 artiklan mukainen neuvottelumenettely aloitetaan lukuun ottamatta erityisen kiireellisiä tapauksia. Käytävä vuoropuhelu on sopimuksen liitteessä VII olevassa 2 artiklassa esitettyjen yksityiskohtaisten sääntöjen mukaisesti järjestelmällistä ja määrämuotoista. Kansallisella ja alueellisella tasolla käytävässä vuoropuhelussa, jossa yhteinen edustajakokous on mukana, sitä edustavat puheenjohtajina toimivat henkilöt tai näiden nimetty edustaja.

2. Jos neuvosto kaikki sopimuksen 8 artiklassa esitetyt vuoropuhelumahdollisuudet käytettyään katsoo komission tai jäsenvaltion aloitteesta, että AKT-valtio ei täytä jotain tarkistetun AKT–EY-sopimuksen 9 ja 11 b artiklassa tarkoitettua olennaista osaa koskevaa velvoitetta, tai jos kyseessä on vakava korruptiotapaus, asianomainen AKT-valtio kutsutaan neuvotteluihin tarkistetun AKT–EY-sopimuksen 96 ja 97 artiklan mukaisesti, paitsi erityisen kiireellisissä tapauksissa.

Neuvosto päättää asiasta määräenemmistöllä.

Neuvotteluissa yhteisöä edustaa neuvoston puheenjohtajavaltio ja komissio, ja se pyrkii varmistamaan tasapuolisuuden edustajatasolla. Neuvotteluissa keskitytään toimenpiteisiin, joihin asianomainen osapuoli ryhtyy ja ne käydään tarkistetun AKT–EY-sopimuksen liitteessä VII määritettyjen yksityiskohtaisten sääntöjen mukaisesti.

3. Jos tarkistetun AKT–EY-sopimuksen 11 b, 96 ja 97 artiklassa neuvotteluille asetetut määräajat ovat umpeutuneet eikä ratkaisua ole saavutettu kaikista pyrkimyksistä huolimatta tai jos kyse on erityisen kiireellisestä tapauksesta tai kieltäytymisestä neuvotteluista, neuvosto voi edellä tarkoitettujen artiklojen nojalla päättää määräenemmistöllä komission ehdotuksesta toteuttaa aiheellisia toimenpiteitä kuten keskeyttää osittain sopimuksen soveltamisen. Neuvoston on päätettävä yksimielisesti AKT–EY-sopimuksen soveltamisen täydellisestä keskeyttämisestä asianomaisen AKT-valtion osalta.

Nämä toimenpiteet ovat voimassa, kunnes neuvosto tekee ensimmäisessä alakohdassa tarkoitetun menettelyn mukaisesti päätöksen aikaisemmin vahvistettujen toimenpiteiden muuttamisesta tai kumoamisesta, tai kyseisessä päätöksessä mahdollisesti ilmoitetun ajanjakson.

Tätä varten neuvosto tarkastelee säännöllisesti ja vähintään kuuden kuukauden välein edellä mainittuja toimenpiteitä.

Neuvoston puheenjohtaja ilmoittaa näistä toimenpiteistä asianomaiselle AKT-valtiolle ja AKT–EY-ministerineuvostolle ennen niiden voimaantuloa.

Neuvoston päätös julkaistaan Euroopan unionin virallisessa lehdessäi. . Jos toimenpiteet toteutetaan välittömästi, siitä ilmoitetaan asianomaiselle AKT-valtiolle ja AKT–EY-ministerineuvostolle samanaikaisesti, kun esitetään neuvottelukutsu.

4. Euroopan parlamentille ilmoitetaan välittömästi ja kattavasti tämän liitteen 1 ja 2 kohdan mukaisesti tehdyistä päätöksistä.

Ehdotus

Neuvostossa kokoontuneiden Euroopan yhteisön jäsenvaltioiden hallitusten edustajien päätös

.

NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka

ottavat huomioon Euroopan yhteisön perustamissopimuksen, jäljempänä ’perustamissopimus’,

ottavat huomioon Cotonoussa (Benin) 23 päivänä kesäkuuta 2000 allekirjoitetun AKT–EY-kumppanuussopimuksen, jäljempänä ’AKT–EY-sopimus’,

ottavat huomioon Luxemburgissa 25 päivänä kesäkuuta 2005 allekirjoitetun AKT–EY-sopimusta muuttavan sopimuksen, jäljempänä 'tarkistettu AKT–EY-sopimus',

ottavat huomioon komission esityksen,

sekä katsovat seuraavaa:

(1) Tarkistetun AKT–EY-sopimuksen 95 artiklan 3 kohdan mukaisesti ministerineuvosto on tehnyt päätöksen[2] siirtymäajan toimenpiteistä, joita sovelletaan allekirjoituksen päivämäärästä eli 25 päivästä kesäkuuta 2005 alkaen, kunnes tarkistettu AKT–EY-sopimus astuu voimaan.

(2) Näiden toimenpiteiden soveltaminen merkitsee sitä, että suurinta osaa tarkistetun AKT–EY-sopimuksen määräyksistä sovelletaan etukäteen lukuun ottamatta niitä määräyksiä, jotka koskevat uusien rahoituslähteiden saamista ja käyttöönottoa.

(3) Neuvostossa kokoontuneet jäsenvaltiot ovat päättäneet toteutettavia toimenpiteitä ja noudatettavia menettelyjä koskevaan sisäiseen sopimukseen tehtävistä muutoksista tarkistetun AKT–EU-sopimuksen täytäntöönpanoa varten. Tämä muutettu sisäinen sopimus voi astua voimaan vasta, kun jokainen jäsenvaltio on hyväksynyt sen valtiosääntönsä asettamien vaatimusten mukaisesti.

(4) Siirtymäajan toimenpiteistä, joita sovelletaan 25 päivästä kesäkuuta alkaen, kunnes tarkistettu AKT–EY-sopimus astuu voimaan, tehdyn päätöksen 2 artiklan mukaisesti jäsenvaltioiden ja yhteisön on ryhdyttävä omasta puolestaan asianmukaisiin toimenpiteisiin niiden soveltamiseksi.

(5) Jäsenvaltioiden noudattamien menettelyjen luomiseksi AKT–EY-sopimuksen varhaisen soveltamisen aikana olisi säädettävä muutetun sisäisen sopimuksen väliaikaisesta soveltamisesta,

OVAT PÄÄTTÄNEET SEURAAVAA:

1 artikla

Neuvostossa kokoontuneiden jäsenvaltioiden hallitusten edustajien muuttaman sisäisen sopimuksen määräyksiä tarkistetun AKT–EY-sopimuksen täytäntöönpanemiseksi toteutettavista toimenpiteistä ja noudatettavista menettelyistä sovelletaan väliaikaisesti 25 päivästä kesäkuuta 2005 alkaen.

Muutetun sisäisen sopimuksen teksti on tämän päätöksen liitteenä.

2 artikla

Tämä päätös tulee voimaan samaan aikaan tarkistetun AKT–EY-sopimuksen varhaista täytäntöönpanoa koskevien väliaikaisten toimenpiteiden kanssa.

Se on voimassa, kunnes tarkistetun AKT–EY-sopimuksen täytäntöönpanoa varten toteutettavia toimenpiteitä ja noudatettavia menettelyjä koskeva muutettu sisäinen sopimus tulee voimaan.

3 artikla

Tämä päätös julkaistaan Euroopan unionin virallisessa lehdessä.

Tehty Brysselissä […].

Jäsenvaltioiden hallitusten puolesta

Puheenjohtaja

[1] Neuvoston pääsihteeristö julkaisee muutetun sopimuksen voimaantulopäivän Euroopan unionin virallisessa lehdessäi .

[2] AKT-EY 2128/05